Covid-19-samevatting: Personeel by Tigerbrands toets positiefArgieffoto ter illustrasie (Foto: Twitter) Tigerbrands het sy bakkery in Durban in KwaZulu-Natal tydelik as voorsorgmaatreël gesluit, nadat personeellede positief getoets het vir die nuwe koronavirus wat Covid-19 veroorsaak. Dit is nie duidelik hoeveel personeellede Covid-19 opgedoen het nie. Luidens ’n verklaring op Tigerbrands se webwerf moet alle personeellede nou vir Covid-19 getoets word. “Die maatskappy het die besluit geneem [om die bakkery te sluit] in ooreenstemming met bestepraktykprotokol en in die belang van die gesondheid en veiligheid van al sy werknemers by die bakkery, wat die grootste prioriteit is,” lui die verklaring. Altesaam 519 gevalle is teen Woensdag in KwaZulu-Natal aangemeld. Altesaam 2 506 gevalle Covid-19 is in dié stadium oor die land aangemeld. Die dodetal staan tans op 34. Eswatini verleng afsondering Ambrose Mandvulo Dlamini (Foto: ANA) Die gedeeltelike landwye afsondering in Eswatini (Swaziland) is met drie weke verleng. Die verlenging is Woensdag om middernag ingestel, het Ambrose Mandvulo Dlamini, eerste minister van Eswatini, gesê. Die land het ’n gedeeltelike afsondering op 27 Maart ingestel. Dié afsondering sou aanvanklik ná 20 dae opgehef word. “Die verlenging van die afsondering met nog 21 dae sal die land meer tyd gun om die verspreiding van die virus hok te slaan en te verhoed dat dit ons gesondheidstelsel oorweldig. Dit sal ons genoeg tyd gee om die kurwe te laat afplat,” het Dlamini gesê. Altesaam 16 gevalle van Covid-19 is tot op hede in dié land aangemeld. Soedan stel afsondering in Gesondheidswerkers in Soedan (Foto: ANA) Die Soedannese regering het intussen ’n algehele afsondering van drie weke ingestel. Die afsondering tree Saterdag in werking en geld vir die hoofstad Khartoem en die stad Omdurman. Kruidenierswinkels en apteke sal gedurende die afsondering oopbly. Altesaam 32 gevalle van Covid-19 is in dié stadium in Soedan aangemeld. Vyf pasiënte in die land het reeds weens die virus gesterf.